ভারতে বড় নাশকতার ছক! সমর্থকদের থেকে চাঁদা তুলছে জইশ?

ওয়েব ডেস্ক: দিল্লির লালকেল্লার কাছে গাড়ি বিস্ফোরণের (Delhi Red Fort Blast) পর থেকেই দেশজুড়ে ফের একবার আতঙ্কের পরিস্থিতি তৈরি হয়েছে। এই ঘটনার তদন্তে নেমে এবার বিরাট তথ্য পেলেন তদন্তকারীরা। গোয়েন্দা সূত্রের দাবি, পাকিস্তানভিত্তিক জঙ্গি সংগঠন (Pakistan Terrorist Group) জইশ-ই-মহম্মদ (Jaish-e-Mohammed) ফের ভারতকে নিশানা করে নতুন ফিদায়েঁ বা আত্মঘাতী হামলার (Fidayeen Attack) পরিকল্পনা করছে। সূত্রের খবর, এই ধরনের হামলার জন্য বিশেষ আত্মঘাতী বাহিনী তৈরি করা হচ্ছে এবং তার জন্য তহবিল সংগ্রহে ডিজিটাল মাধ্যমকেই বেছে নিয়েছে জইশ নেতৃত্ব।

লালকেল্লা বিস্ফোরণের তদন্তে বেশ কয়েকটি সূত্রে জানা গিয়েছে, জইশ শীর্ষ নেতৃত্ব পাকিস্তানি ডিজিটাল পেমেন্ট অ্যাপ সাডাপে (SadaPay) ব্যবহার করে অর্থ সংগ্রহের পরিকল্পনা করেছে। প্রত্যেক জইশ সমর্থককে ২০,০০০ পাকিস্তানি টাকা অর্থাৎ, ভারতীয় মুদ্রায় প্রায় ৬,৪০০ টাকা ‘দান’ করতে বলা হয়েছে। এই অর্থ দিয়ে জঙ্গিদের জন্য শীতকালীন সরঞ্জাম, যেমন- জুতো, উলের মোজা, মাদুর, তাঁবুর জোগাড় করা হবে, যেগুলি হামলার আগে বা পরে মোতায়েন করা জঙ্গিদের কাজে লাগে।

আরও পড়ুন: সাংবাদিক হত্যার ঘটনায় কিছু জানতেন না সৌদি যুবরাজ, দাবি ট্রাম্পের

গোয়েন্দাদের মতে, জইশ এবার মহিলা জঙ্গি দলকেও হামলায় কাজে লাগানোর ছক করছে। সংগঠনের ‘মহিলা শাখা’— জামাত উল-মুমিনাত—এর নেতৃত্বে রয়েছে জইশ প্রধান মাসুদ আজহার-এর বোন সাদিয়া। পহেলগাম হামলার পর ভারতের ‘অপারেশন সিঁদুর’-এ বাহাওয়ালপুরে জইশ ঘাঁটি ধ্বংস হওয়ার পরেই এই মহিলা ইউনিটটি তৈরি করা হয়।

লালকেল্লা বিস্ফোরণ মামলার অন্যতম সন্দেহভাজন ডাঃ শাহিনা সাঈদ এই মহিলা জঙ্গি ইউনিটের সদস্য বলেই সন্দেহ গোয়েন্দাদের। গোয়েন্দা ইনপুটে আরও জানা গিয়েছে, হামলার জন্য মোতায়েন জঙ্গি সেলগুলিকে দ্রুত অর্থ পৌঁছে দিতেই এই ডিজিটাল তহবিল নেটওয়ার্ক তৈরি করছে জইশ।